**EUROPOS JAUNIMO SOSTINĖS tarybos posėdžio PROTOKOLAS**

2020-12-03 Nr. TAR1-194

Posėdis įvyko 2020 m. gruodžio 1 d. 17.00 – 17.30val.

Posėdžio pirmininkas – Deividas Petrolevičius, Klaipėdos m. savivaldybės administracijos Vyriausiasis patarėjas.

Posėdžio sekretorė Aistė Valadkienė, Klaipėdos miesto savivaldybės administracijos Jaunimo ir bendruomenių reikalų koordinavimo grupės jaunimo reikalų koordinatorė (grupės vadovė)

Dalyvavo: Kornelija Bajorūnė, Laurynas Gečius, Deividas Petrolevičius, Arvydas Cesiulis, Paulius Kavoliūnas, Agnė Rudytė, Irma Vilutytė.

Svečiai – Greta Meškauskienė (VšĮ „Klaipėdos šventės“), Greta Tautavičiūtė (VšĮ „Amicus certus“).

DARBOTVARKĖ.

1. Dėl Europos jaunimo sostinės 2021 m. projekto III ketvirčio ataskaitos pristatymo *(pranešėja G. Meškauskienė, VšĮ Klaipėdos Šventės, projekto „Klaipėda – Europos jaunimo sostinė 2021” vadovė);*

2. Dėl projekto „Klaipėda – Europos jaunimo sostinė 2021 m.“ 2021 m. biudžeto aptarimo *(pranešėjas D. Petrolevičius, Klaipėdos miesto savivaldybės administracijos vyriausiasis patarėjas).*

SVARSTYTA. 1. Dėl Europos jaunimo sostinės 2021 m. projekto III ketvirčio ataskaitos pristatymo.

D. Petrolevičius informavo, kad III ketv. ataskaita buvo siųsta visiems tarybos nariams, todėl pateikė pasiūlymą, kad Greta Meškauskienė trumpai, keliais sakiniais ją pristatytų. EJST nariai pritarė siūlymui.

G. Meškauskienė paminėjo, kad III ketv. pavyko atsigriebti už pavasarį, tačiau dėl Covid-19 situacijos buvo prarasti du dideli renginiai (Europos jaunimo forumo Generalinės asamblėjos ir Europos jaunimo sostinės apdovanojimų ceremonija). Per šį ketvirtį buvo organizuojami įvairūs gebėjimų stiprinimo renginiai, mokymai. Į veiklas įsitraukė „Chooseklaipeda“ ambasadoriai.

Per III ketv. buvo patvirtintas dalyvavimo tarptautiniuose ir nacionaliniuose renginiuose rėmimo aprašas ir gautas pritarimas iš Jaunimo reikalų departamento dėl Lietuvos jaunimo sostinės iniciatyvos konkurso administravimo.

Administruojanti ir koordinuojanti įstaiga (VšĮ Klaipėdos šventės) aktyviai konsultavo platformų koordinatorius, stebėjo, kad visi renginiai būtų vykdomi laikantis saugumo reikalavimų, stebėjo šalyje besikeičiančią situaciją ir rengė kitų metų veiklų programą. Visos veiklos, kurios buvo planuotos fiziškai, buvo įgyvendintos iki lapkričio mėnesio. Galima pasidžiaugti, kad padidėjo „Chooseklaipeda“ ambasadorių gretos. Vien per šį ketvirtį prisijungė apie 18 naujų ambasadorių. Viešinimas išliko toks pat. Veiklos buvo viešinamos socialiniuose tinkluose, nes tai yra labiausiai jaunimui priimtinos platformos.

P. Kavoliūnas paklausė , kodėl TV3 rengtame reportaže apie savanorių mokymus neįgaliųjų bendruomenei nebuvo paminėtas „Klaipėda – Europos jaunimo sostinė 2021 m.” (toliau – EJS projektas) projektas?

G. Meškauskienė atsakė, kad reportažas nebuvo užsakytas, patys žurnalistai nusprendė filmuoti šį renginį. Visą informaciją apie projektą buvo perduota, tačiau žurnalistai patys sumontavo reportažą pagal save.

NUTARTA. Išklausyta III ketvirčio „Klaipėda – Europos jaunimo sostinė 2021 m.“ projekto ataskaita.

SVARSTYTA. 2. Dėl projekto „Klaipėda – Europos jaunimo sostinė 2021 m.“ 2021 m. biudžeto aptarimo.

D. Petrolevičius informavo EJST narius, kad dėl šalyje susiklosčiusios Covid-19 situacijos teko sumažinti planuotą EJS projekto biudžetą. 2021 m. numatyta, kad EJS projektui bus skirti 850 tūkst. Eur. Tai yra gerokai mažiau negu buvo planuota, tačiau dėl sunkaus biudžeto subalansavimo teko mažinti finansavimą ne tik EJS projektui, bet ir kitoms Savivaldybės priemonėms.

P. Kavoliūnas pasiteiravo ar sumažinus finansavimą mes nepakenksime platformų koordinatoriams? Ar jiems už mažesnį finansavimą reikės įgyvendinti tuos pačius užsibrėžtus rodiklius?

D. Petrolevičius atsakė, kad buvo organizuotas susitikimas su platformų koordinatoriais ir jo metu paprašyta, kad jie patys pateiktų savo pasiūlymus kaip galėtų atrodyti kiekvienos platformos sumažintas biudžetas ir veiklos planas.

K. Bajorūnė paklausė ar kooperuojant veiklas nebus nukrypta nuo pačios paraiškos?

D. Petrolevičius sinergizuoti veiklas turėsime taip, kad nebūtų nukrypta nuo pačios paraiškos.

L. Gečius kokių renginių ir iniciatyvų bus atsisakoma?

D. Petrolevičius atsakė, kad esame davę laiko platformų koordinatoriams, kad jie patys nurodytų, kurių veiklų gali atsisakyti. Šiuo metu tiksliai atsakyti į šį klausimą negalime.

L. Gečius pasakė, kad yra ne tik platformų koordinatoriai, bet ir administruojanti įstaiga. Kaip ją palies šis biudžeto sumažinimas?

G. Meškauskienė preliminariai esame pasitarę, tačiau dabar negalime pateikti tikslios informacijos. Didžioji dalis veiklų įgyvendinama per platformas, todėl norime palaukti jų atsakymo.

D. Petrolevičius pasakė, kad biudžeto formavimas vyksta kelias savaites, todėl per tokį trumpą laiką nėra parengta tikslios programos sumažintam biudžetui.

L. Gečius paklausė, kodėl formuojant komandą nebuvo informuoti EJST nariai?

G. Meškauskienė atsakė, kad komandos atrankos klausimai neturėtų būti įtraukti į EJST klausimus. Jeigu vis dėlto būtų toks poreikis, ateityje galima derinti šiuos klausimus ir su EJST.

L. Gečius pasakė, kad viskas yra gerai. Būtų noras sausio pradžioje susipažinti su visais komandos nariais ir išgirsti 2021 m. veiklos planą.

NUTARTA. Susipažinta su informacija.

|  |  |
| --- | --- |
| Sekretorė | Aistė Valadkienė |
| Pirmininkas | Deividas Petrolevičius |